**Beboerbrev Mai 2018**

Kjære alle

Før påske hadde vi årsmøte.

Referat skal ligge på hjemmesiden.

Av viktige ting var en oppdatering av vedtekter og ordensregler. De ligger nå på hjemmesiden.

**Vedtektene**

Når det gjaldt vedtektene gjaldt dette parkeringsplasser slik at dette er regulert og at vi slipper det kaos vi har hatt.

Vårt forslag om at beboerne kunne bytte parkeringsplasser til dem som var tinglyst som deres, falt på stengrunn. Dels fordi mange hadde invistert i ladebokser for El bil eller andre investeringer på "feil plass" dels at man av andre grunner ikke ønsket å flytte.

Løsningen blir at vi re seksjonerer alle plassene slik at alle får tinglyst som "sin" plass den plassen man i dag bruker. Siden dette er opprydding av gamle synder tilbake til da husene ble bygget dekkes gebyr av sameiet.

Men fra nå må alle følge "boka".

Vi venter på at Obos juridiske avdeling skal lage dokumenter.

**Husordensreglene**

Her var det en opprydding av gamle utgaver som var dels lappverk og så litt på svensk.

Alt som ble vedtatt var sendt ut på forhånd.

**Prosjekter**

Av prosjekter har vi råteprosjektet, pipe prosjektet og trekk i pipen for dem som har ved-peis.

Oppgradering av vår gjesteparkeringsplass med asfalt og kantstener så vi unngår "grus ras" ned til nr 7.

Vi vil i sommer gjennomgå sannsynlig mangelfull isolasjon i tak en del steder som antas å være årsak til smelting og istapper enkelte steder på takene.

Ellers en del nødvendige reparasjoner etter heis og brann inspeksjon.

**Råteprosjektet**

Her har vi gjennomført en anbudsrunde på grunn av arbeidets omfang. Den som vant har ikke vært inne i noen leiligheter der arbeidet var av mindre omfang. Der vil bli sendt melding til disse om en besiktigelse. Det er avgjørende at man kan få tilgang til disse leilighetene. Man må derfor selv være tilstede eller avtale med andre som kan gi tilgang. Mer informasjon om dette vil komme til dem det gjelder.

**Dugnad**

Det blir arrangert dugnad den 29 mai. Våren kommer sent i år. Det vil bli sendt ut innkalling med oppgaver senere. Hver "husfar" kan tenke på hva som gjøre på hans hus.

**Vår rengjøring**

En Hjelpende Hånd, som har ansvar for måking av veiene om vinteren, kommer for årets vår rengjøring den 7 mai. På den dagen må det ikke være parkert biler på veiene (det skal det jo ikke være uansett).

**Vedlikeholdsplikt.**

Vi vil minne om at seksjonseierne har vedlikeholdsplikt på terrassene. Det gjelder slikt som rekkverk og annet der man ser forfall og som kan nås uten stillas.. Noen steder sprekker maling opp på vinduer. Vi ber om at det pusses ned med sandpapir, tørkes ut og males.  Vedlikehold er meget billigere enn reparasjoner og utskiftninger.

Når det gjelder maling setter vi noen spann i vaktmesterboden sammen med noe annet utstyr. Pensler får man holde selv da rensing av pensler lett blir så som så.  Fargekodene står ellers på sameiets hjemmeside under "Praktiske opplysninger".

**Søppelrom**

Som dere har sett har vi et problem med søppel og papir containerne.

I papir containerne SKAL alle kasser slås sammen ved å skjære dem opp eller på andre måter gjøre dem flate. Det er ikke vanskelig.

Videre MÅ alt søppel pakkes inn i plastposer på foreskreven måte. Hvis det ender opp løst søppel i containeren må de vaskes av spesialister da det ikke er lov å slippe slikt vann ut i avløpet. Dette koster sameiet penger. Så vær så snill å pakke alt skikkelig inn.

**Bruk av fellesareal.**

Fellesareal er til felles bruk. Men kun for vårt sameie. Det sies at andre også bruker området og det vil vi gjerne stoppe.

Alle sameiere kan vise hensyn ved bruk. Med store friområder og skog herfra til Hønefoss bør vi alle unngå å bruke området til hundelufting. Urin kan gi "brente" flekker på gresset og ikke alle andre etterladenskaper blir plukket opp. Skjer det ting under "transport etappen" er jo ikke det farlig og alle har forhåpentligvis den lille sorte posen med seg.

Ved annen aktiv bruk av arealet er det ønskelig at man unngår bruk av området mellom broen og nr. 5, men bruker området på den andre siden av broen.

God vår til alle

Styret